Heilsame grote und wes wy gudes vormogen to jwer behegelicheid. Ersame, leve broder unde uterkoren gude vrunt. Also jw ackbaricheid uns hevet gescreven, sik beclagende der van Revel, unde sunderkens in densulven breven uns vormanen sulker endracht, vrede, gude, gunst myt guder handelinge unde also jw ackbaricheid menet, dat datsulve nicht were geholden in deme, dat se Doke hadden to dem dode gerichtet, des gy jw seer annemen unde beclagen: van dersulven sake weghen synt ock de oldesten ut der stat to Revel vor uns gewesen, de uns egentliken myt schrifften unde breven unde ock myt levendigher stemme de (= do) uterliken hebben underwiset, in wodaner mate desulve Dock er openbar untsechte vyent is gewesen unde grot gud upp der see hebbe gerovet unde sunderlikes der stat to Revel myt alle eren tosokern sulffvifftigeste hadde untseget, dewile dat he upp erden levede. Weren jwer ackbaricheid breve unde bodesschopp an de stat van Revel van der sake weghe* edder sust, effte gy jenigerley wys*, also jw ackbaricheid anders nicht wan mogeliken van en begherende were, untwivichliken wete wy wol, dat se myt aller behegelicheid jw gherne guden willen bewiseden na alle erer vormoge. Ock, ersame, leve broder, also jw ackbaricheid latest to Revel was, dar unse erwerdighe meister myt itzwelken gebedigern, ritteren unde knechten unde sust vele(r) guder lude, gestlik unde werlik, myt jwer ackbaricheid vroliken myt ganczer leve under den anderen gudes hogen weren unde endracht, vrede unde leve under uns bevestig[ed]en, so vordencket uns nicht, dat Dock edder de sake van Dokes weghen jenigherley wys worden gedacht edder geroret, men dat wy sulden endrachliken helpen de se bevreden unde de straten beschermen unde unser ene des anderen beste weten, unde welker part myt dem anderen schelafftich worde, dat sulde men na gebore vorvolghen unde henleggen. Unde also God wol wet, so synt wy des van grunt unses herten seer gemoyet, dat jw ackbaricheid sik der sake so seer annamet, des doch na unseme guddunckent keyn bederff en were. Hirumme bidde wy, vlitichliken begherende, dat jw ackbaricheid wille betrachten na deme, also Dock is der van Revel openbar vyent gewesen, also vor steit gescreven, unde sik der sake so hartlik nicht annemen. Wy hopen to Gode, jw alleweghe gude nabersschopp to bewisende na alle unser vormoge. Ersame, leve broder. Jw ackbaricheid wille nemen nu unse trwen bede unde boven unse ynnige bet dat ewige lon van Gode alleweldich unde lat uns endrachtichliken in gudeme vrede unse tiid hennebryngen unde nemen sik der sake so erenstliken nicht an. De ock God sterke unde vriste salichliken gesund in wolmachte ewich in synem denste. Gescreven in unseme hove to Revel des sonnavendes na corporis Cristi in den jaren etc. xxvj, under unseme secrete. Henricus, van Godes unde pawesliken gnaden biisschopp to Revel.